“แอปเปิล” เผยกำไรรายไตรมาสพุ่งขึ้น 31% รับยอดขาย iPhone ในจีน
แอปเปิลเผยกำไรในไตรมาสที่สิ้นสุด ณ วันที่ 26 ก.ย. ปรับตัวเพิ่มขึ้น 31% รับแรงหนุนจากการพุ่งขึ้นของยอดขาย iPhone ในจีน
28 ต.ค. 2558

แอปเปิลเปิดเผยว่า กำไรในไตรมาสที่สิ้นสุด ณ วันที่ 26 ก.ย. ปรับตัวเพิ่มขึ้น 31% เพราะได้แรงหนุนจากการพุ่งขึ้นของยอดขาย iPhone ในจีนซึ่งได้รับความนิยมเป็นอย่างดีแม้ตลาดสมาร์ทโฟนโลกได้อ่อนแรงลง
สำหรับยอดขาย iPhone ในไตรมาสเดียวกันนี้อยู่ที่ 48.04 ล้านเครื่อง เมื่อเทียบกับปีก่อนหน้าที่ขายได้ 39.27 ล้านเครื่อง อย่างไรก็ดีตัวเลขดังกล่าวต่ำกว่าการคาดการณ์ของนักวิเคราะห์ซึ่งคาดไว้ที่ 48.72 ล้านเครื่อง โดยรายได้ที่แอปเปิลรายงานในไตรมาสดังกล่าวมาจาก iPhone เป็นสัดส่วนเกือบ 63% ขณะที่นายทิม คุก ซีอีโอของแอปเปิลคาดหวังว่ายอดขาย iPhone จะยังคงปรับตัวเพิ่มขึ้นในไตรมาสปัจจุบัน
ส่วนรายได้สุทธิในไตรมาสดังกล่าวอยู่ที่ 1.112 หมื่นล้านดอลลาร์ เพิ่มขึ้นจาก 8.47 พันล้านดอลลาร์ในปีก่อนหน้า ขณะที่กำไรต่อหุ้นปรับตัวเพิ่มขึ้นจาก 1.42 ดอลลาร์ สู่ระดับ 1.96 ดอลลาร์ หลังจากแอปเปิลประกาศแผนซื้อหุ้นคืน
นอกจากนี้ แอปเปิลระบุว่า บริษัทสามารถทำรายได้โดยรวมเพิ่มขึ้น 22% แตะ 5.150 หมื่นล้าน เมื่อเทียบกับระดับ 4.212 หมื่นล้านดอลลาร์ในปีก่อนหน้า ซึ่งนับว่าสูงกว่าการคาดการณ์ของนักวิเคราะห์